दरभंगाः DMCH के नाम देश टा नहि अपितु विदेशमे चर्चित मेडिकल संस्थाक रुपे रहल अछि जे आब अप्पन बदहाली पर कानि रहल अछि। एतय अखनो नेपाल धरिक लोक इलाजक लेल अबैत छथि। पहिले स्वास्थ्य कर्मी आ डॉक्टरमे मरीज केँ देखबाक आ हुनका ठीक करबाक प्रति ललक छल। अस्पताल प्रशासकसं लऽ विभागाध्यक्ष धरि एलर्ट रहैत छलथि। अस्पताल अधीक्षक, एचओडी, यूनिट इंचार्ज, मेट्रॉन आदिक राउंडसं परिजन, मरीज आ आन लक अप्पन घड़ीक कांटा मिलाबैत छलथि। प्रशासक केर उपचारक बुनियादी सामग्री पर नजरि रहैत छल। उपचारक एक सामग्रीक कमी वा गंदगी पर यूनिटसं लऽ अस्पताल अधीक्षक कार्यालय धरि हाय तौबा मचैत छल मुदा आब ओ बात कतय। बरख बीति जाइत अछि आ पैथोलॉजी आ रेडियोलॉजी जांच घरमे ताला लटकल रहैत अछि। मरीजक जीवन रक्षक दवाइ तऽ छोड़ू रूई लेबा लेल सेहो हालत खराब भऽ जाइत छैक। वार्डमे डॉक्टर कखन ऐला आ राउंड लगा कखन चलि गेला, पतो नहि चलैत अछि। बरखामे अस्पतालक आंगन डूबल रहैत अछि, मकान सभ जर्जर अवस्थामे अछि, दरभंगा मेडिकल कालेज कचड़ा घर सन बनि गेल अछि। समय-समय पर हड़ताल भेलासं मरीज केँ तऽ परेशानी होइते छैक संग संस्थानक प्रतिष्ठा सेहो कम भेल जा रहल अछि मुदा DMCH केर ठेकेदार सभक मोनमे शायद यैह रहैत अछि - हमका कोन गरज रे भाइ!
 दरभंगा महाराजक घर धरि चलैत छल ट्रेन, एहन छल शान!
 झंझारपुर(मधुबनी) : लोकसभा चुनाव लग अबितै पाला बदलबाक तैयारीमे जुटल जदयू केर 3 टा सांसद आ एकटा विधायक पार्टी नेतृत्व पर आंतरिक लोकतंत्र केँ खत्म करबाक आरोप लगाबैत कतेको मुद्दा पर बजनाय शुरू कऽ देलन्हि। जदयूक झंझारपुरसं सांसद मंगनी लाल मंडल आइ आरोप लगौलनि जे पार्टीमे आंतरिक लोकतंत्र नहि रहि गेल अछि आ मुख्यमंत्री नीतीश कुमार तानाशाह सन व्यवहार कऽ रहल छथि। ओ संकेत देलनि जे एहि बेर ओ राष्ट्रीय जनता दलसं टिकट भेटला पर झंझारपुर लोकसभा क्षेत्रसं चुनाव लड़ता। जदयूसं असंतुष्ठ चलि रहल मंडल राजद केर अध्यक्ष लालू प्रसाद यादव केँ गरीबक सर्वमान्य नेता बतौलनि जे हुनका जेल जेबासं राजद केर जनाधार कम नहि भेल अछि बल्कि बढ़ल अछि। ओ मुख्यमंत्री नीतीश कुमार केँ राजशक्तिक नेता आ लालू केँ जनशक्तिक नेता बतौलनि।
 कोलकाता : शहरक प्रख्यात साहित्यिक-सांस्कृतिक संगठन 'मिथियात्रिक झंकार' द्वारा स्थानीय कलाकुंज (कला मंदिर) मे नाट्यकार श्री सुशील झा लिखित सामाजिक आ ऎतिहासिक मैथिली नाटक "भामती" क प्रथम मंचन रविदिन, 19 जनवरी 2014 कें कएल जायत । विदित हो जे किछु स्थानीय बुद्धिजीवी एवं रंगप्रेमीक सत्प्रयासेँ दू-टा पुरान नाट्य संस्था 'मिथियात्री' एवं 'झंकार'क एकीकरण कएल गेल अछि आ एकटा नव संस्था 'मिथियात्रिक झंकार' गठित क' कलकतिया रंगमंचमे नव-प्राण फुकबाक प्रयासक अंतर्गत अपन दोसर/ नबका नाट्य प्रस्तुति लय क' आबि रहल अछि। एहि महान नाटकक सफ़ल निर्देशन करताह प्रख्यात अभिनेता आ निर्देशक श्री शंभूनाथ मिश्रा जी। कहबाक आवश्यकता नहि जे महान विभूति पं. वाचस्पति मिश्राक महान तेजस्वनी एवं तपसी धर्म पत्नी भामतिक अभूतपूर्व त्याग एवं साधना पर आधारित संवेदनशील नाटक अछि 'भामति'। कोलकाताक मैथिली रंगमंचक माजल कलाकार लोकनि एहि नाटकमे जीवंत अभिनय करताह जाहिमे श्री शंभूनाथ मिश्रा जी, दिनेश मिश्रा जी, श्री संजय ठाकुर, श्रीमती शशिता राय, श्री उत्तम चौधरी आदि कलाकार प्रमुख छथि। (समाद : भास्कर झा)
भागलपुर : भाजपाक राष्ट्रीय प्रवक्ता आ भागलपुरक सांसद शाहनवाज हुसैन कहलनि जे मेगा फूड पार्क भागलपुर टामे बनबाक चाही। ओ कहलनि जे केन्द्र सरकार भागलपुरक मेगा फूड पार्क स्थापित करबाक लेल 2 मासक अवधि विस्तार कएल गेल अछि। केन्द्र राज्य सरकार केँ दू मासक भीतर जमीन उपलब्ध कराबय लेल कहलनि। सांसद कहलनि जे मेगा फूड पार्क भागलपुरक जरूरत अछि। एहिसं नहि मात्र भागलपुरक विकास होएत बल्कि पूरा मिथिलामे कृषि आधारित औद्योगिक क्रांति होएत। विकासक एतेक पैघ प्रोजेक्टमे राजनीति बीचमे नहि ऐबाक चाही। शाहनवाज कहलनि जे पिछला दिन ओ मेगा फूड पार्कक विषय पर केन्द्रीय कृषि मंत्री शरद पवारसं मुलाकात केने छलथि। ओ मंत्री केँ पत्र सेहो देने छलथि। आब राज्य सरकारक जिम्मेवारी अछि जे भागलपुरमे मेगा फूड पार्क लेल जल्द सं जल्द जमीन उपलब्ध कराबय। ओ कहलनि जे राज्य सरकार एतेक दिनमे जमीन उपलब्ध नहि करा सकल छल, अंतमे बांकामे मेगा फूड पार्क बनेबा लेल जमीन उपलब्ध करेबाक बात कहल गेल मुदा भागलपुरक संग अन्याय होएत। सांसद मेगा फूड पार्क स्थापित करनिहार कंपनी प्रबंधनसं बात केलन्हि आ बतौलनि जे कंपनी भागलपुरमे किछु प्राइवेट जमीन ताकि रहल अछि। सांसद तीन दिवसीय दौरा पर भागलपुरमे छथि।
 समस्तीपुर : जिलाक दलसिंहसराय केर वरुणा पुलसं घनश्यामपुर प्रखंडक रसियारी पुल धरि स्टेट हाइवे सड़क केर निर्माण होएत। एहि 120 Km सड़क केर निर्माणमे 727 करोड़ रुपया खर्च होएत। एहि स्टेट हाइवेमे 325 पुलिया, 9 पुल संग 3 आरओबी केर निर्माण होएत। बीतल शनि केँ जरिसो गाममे सड़क निर्माण कंपनी बीस नईया कंस्ट्रक्शन लिमिटेड आ चढ्डा एंड चढ्डा कंस्ट्रक्शन लिमिटेड दिससं निर्माण लेल भूमि पूजन केलक अछि। निर्माण एजेंसी के अधिकारी मेजर आरएस चौहान बतौलनि जे घनी आबादी लग 27 km बाइपास सड़क बनत। भूमि पूजनक बाद स्थानीय लोकमे खुशी अछि।
 झंझारपुर(मधुबनी) : जनसंघर्ष मोर्चा झझारपुर केँ जिला बनेबाक मांग पर आगामी 28 अक्टूबर केँ झंझारपुर बंद करत। इ निर्णय मोर्चाक एकटा बैसारमे लेल गेल। बैसार प्रखण्ड कार्यालयक महावीर मंदिर प्रागणमे श्याम नारायण महतोक अध्यक्षतामे भेल। बैसारमे मोर्चासं जुड़ल दर्जनों वक्ता कहलनि जे इ सरकार बहिर भऽ गेल अछि। मोर्चा लगातार झझारपुर केँ जिला बनेबाक मांग पर शातिपूर्ण धरना प्रदर्शन कऽ सरकारक ध्यान एहि मांग दिस आकृष्ट कराबैत रहल अछि मुदा सरकार सुनबाक नाम नहि लऽ रहल अछि। वक्तागण कहलनि जे आब संघर्ष केँ तेज करबाक अलावे कोनो आओर विकल्प नहि अछि। एहि लेल झंझारपुर केँ 28 अक्टूबर केँ बंद करबाक निर्णय लेल गेल। मोर्चाक संयोजक ओम प्रकाश पोद्दार झंझारपुर अनुमंडल मुख्यालयसं सभ व्यवसायी, बुद्धिजीवियों, सभ दलक लोक आ आमजनसं अपील केलन्हि जे बंद केँ सफल बनेबाक लेल सभी एक भऽ संग दी ताकि झंझारपुर केँ जिला बनेबाक लेल सरकार बाध्य होए!
 मुजफ्फरपुर : ओडिशा आ आंध्र प्रदेशक तटीय जिलाकेँ हिलाबैत तूफान पाइलीनक असरि आब मिथिलामे देखबाक भेटि रहल अछि। मिथिलामे पिछला 30 घंटासं लगातार भऽ बरखा भऽ रहल अछि। एहि कारणे कतेको नदी लाल निशानक पार अछि। तेज हवाक झोँकासं कांच मकान आ गाछ खसि रहल अछि। मिथिलासं 3 गोटेक मृत्युक खबरि सेहो अछि। मौसम विभाग चेतावनी देलक अछि जे अगिला 40 घंटामे मिथिलामे भारी बरखा होएत। बताबी जे मिथिलाक अधिकतर क्षेत्रमे लगातार बरखा भऽ रहल अछि। पछिला 24 घंटासं लगातार बरखासं सड़क पर पानि भरि गेल अछि। नदीक जलस्तर लगातार बढ़ि रहल अछि। तूफानक असर इ अछि जे कतेको इलाका बाढ़िक बाट पर ठाढ़ अछि। उत्तरी मिथिलाक सहरसा, सुपौल, मधेपुरा, पुर्णिया, कटिहार, दरभंगा, मुजफ्फरपुर, वैशालीमे लगातार बरखा भऽ रहल अछि। क्षेत्रक कोशी, गंडक, कमला बलान, बागमती आ गंगा नदी उफान पर अछि। कतेको शहरमे बिजली गुम अछि, तूफान कारणे रास्तामे खसल गाछसं आवाजाही पर असर पड़ल अछि। मधेपुरा आ वैशालीमे पेड़ खसबासं किछु मकान आबि गेल जाहिसं तीन गोटेक मृत्यु भऽ गेल जाहिमे 2 टा छोट बच्चा छल। हालातसं निपटबा लेल बिहारक मुख्यमंत्री नीतीश कुमार सभ जिलाक जिलाधिकारीकेँ एलर्ट केने छथि। एतय NDRF केर 2 टा अतिरिक्त टीम बजा लेल गेल अछि।
 दरभंगा : मिथिला राज्य संघर्ष समितिक बैसार बीतल शनिकेँ राम नारायण झाक अध्यक्षतामे भेल जाहिमे केँद्र सरकारसं मिथिला राज्यक गठनक लेल राज्य पुनर्गठन आयोगक स्थापन पर जोर देल गेल। समितिक संयोजक उदयशंकर मिश्र कहलनि जे पुराण, रामायण, महाभारतमे मिथिला राज्य उल्लेख अछि। सर्वाँगीण विकासक लेल मिथिला राज्य जरुरी अछि। एहि बैसारमे समितिक अल्पसंख्यक प्रकोष्ठक गठन करैत ओकर अध्यक्ष रियाज अली खान केँ बनाएल गेल। श्री मिश्र जनौलनि जे 11 अक्टूबरसं तीन दिवसीय मिथिला ग्रामीण जन जागरण यात्रा निकालल जाएत। एहि यात्राक प्रभारी प्रवीण नारायण चौधरी केँ बनाएल गेल अछि। बैसारमे चंद्रशेखर झा, शफी अहमद, रियाज अली खान आदि भाग लेलनि।
 राजनगर/मधुबनी : प्रखंडक रामपट्टी दुर्गास्थान परिसरमे बीतल रवि केँ मिथिला राज्यक गठनक समर्थनमे कार्यक्रमक आयोजन कएल गेल। सरपंच रामसुंदर महतो केर अध्क्षतामे आयोजित कार्यक्रममे उपस्थित लोककेँ संबोधित करैत मिथिला राज्य संयुक्त संघर्ष समितिक अध्यक्ष डा. बैद्यनाथ चौधरी बैजू मिथिला राज्यक गठन केँ समयक मांग कहलनि। ओ कहलनि जौँ तेलंगाना, छत्तीसगढ़ आदि राज्यक गठन भऽ सकैत अछि तऽ मिथिला राज्यक गठन कियैक नहि भऽ सकैत अछि। उपस्थित लोकक चेतनाकेँ झकझोरैत डा. बैजू कहलनि जे आब मिथिलावासी केँ अप्पन अधिकारक प्राप्ति लेल सड़कसं संसद धरि संघर्ष करय पड़त। भारतक लोकतांत्रिक इतिहास साक्षी अछि जे बिना जनांदोलनक लोककेँ अधिकार नहि भेटैत अछि। आर्थिक आजादी, भाषायी आजादी, उद्योग, क्षेत्रमे बाढ़ि , सुखाड़ आदिक समस्या लऽ स्थायी निदान मिथिला राज्यक गठनसं संभव अछि। डा. बैजू कहलनि जे मिथिला राज्यक गठन एकमात्र लक्ष्य अछि जेकरा लेल आंदोलन होइत रहत। मुखिया रामउदगार यादव मिथिला राज्यक निर्माण लेल चलि रहल आंदोलन केँ पूर्ण समर्थन देबाक घोषणा केलनि। सभाकेँ मुखिया अरूण चौधरी, विश्वनाथ यादव, इंद्रमोहन झा, संतोष कुमार, चन्द्रशेखर झा, विनोद कुमार, शंकर, मो. नुरूल, संजय महतो, इंद्रकांत झा, बोधनारायण सिंह, नेवी लाल आदि संबोधित किया।
 Powered by Blogger. 